Urmareste Modifică dimensiunea fontului: Play

Miercurea Ciuc, 17 feb /Agerpres/ - O expoziţie inedită, cu machetele unor nave militare care au făcut istorie în România, dar şi mai multe acţiuni dedicate copiilor şi adulţilor sunt prezentate în premieră în Harghita, în organizarea Statului Major al Forţelor Navale, pentru a promova cultura şi tradiţiile marinăreşti şi a cinsti memoria eroilor din Primul Război Mondial.



Prima acţiune a avut loc miercuri seara, la Biblioteca Judeţeană din Miercurea Ciuc, unde a fost vernisată expoziţia 'Marea în culori', ce cuprinde machetele unor nave militare foarte cunoscute, instrumente de navigaţie, uniforme de marină, dar şi zeci de tablouri care redau peisagistica marină, realizate de pictorii Alexandru Ghinea şi Nicolae Găgeanu. De asemenea, printre exponate se numără şi un tablou realizat în săpun, care ilustrează nava şcoală Mircea.



Purtătorul de cuvânt al Forţelor Navale Române, lt. col. Corneliu Pavel, a declarat că organizatorii s-au gândit că harghitenii nu au avut ocazia să vadă navele militare şi nici nu sunt familiarizaţi cu marinarii, motiv pentru care au decis să vină acasă la ei, pentru a se prezenta.



'Ne-am gândit că nu mulţi harghiteni au avut ocazia să vadă marea, să vadă navele militare, să ne vadă pe noi, marinarii, şi atunci am spus să mergem noi la ei acasă. Să vadă cum arată fregata Regele Ferdinand, spre exemplu, care a fost în Oceanul Indian şi a capturat piraţi, sau Fregata Mărăşeşti, cea mai mare navă de război construită vreodată în România, cu cele mai multe sisteme de armament la bord. Ne-am gândit să aducem şi macheta bricului Mircea, că poate publicul din Harghita nu a văzut niciodată cum arată nava şcoală Mircea, care a fost cumpărată în 1939 şi iată că de atunci este cel mai bătrân ambasador al ţării noastre pe mările şi oceanele lumii. Am mai adus macheta primului submarin Delfinul, care a fost utilizat de ţara noastră în cel de-al Doilea Război Mondial. Am mai adus uniforme vechi de marinari şi ofiţeri din perioada interbelică şi alte obiecte specifice marinarilor, în ideea că reuşim să-i aducem pe harghiteni mai aproape de cultura noastră', a declarat lt. col. Corneliu Pavel.



Acesta a punctat că decizia de a organiza evenimente în Harghita are legătură şi cu faptul că în Miercurea Ciuc există cimitirul eroilor din Primul Război Mondial, unde îşi dorm somnul de veci peste 1.000 de eroi români, maghiari, austrieci, polonezi, cehi, bulgari şi alte naţionalităţi, iar faptele eroice, de arme, rămân ca un arc peste timp pentru generaţiile viitoare, la fel cum actul cultural dăinuie peste timp.



Prezent la eveniment, prefectul Harghitei, Adrian Jean Andrei, a apreciat faptul că Forţele Navale Române sunt prezente în judeţ într-un exerciţiu de promovare şi aduc marea mai aproape de munţi.



La rândul său, reprezentanta Bibliotecii Judeţene din Miercurea Ciuc, Bedo Melinda, s-a declarat încântată de prezenţa acestei expoziţii, considerată 'absolut inedită' şi a prezentat cartea 'Toate Pânzele Sus', atât în română cât şi în maghiară, care a fost preferată de mai multe generaţii de tineri.



'Este absolut inedit. Am fost foarte încântaţi să găzduim această expoziţie, pentru că nu a mai fost aşa ceva la noi. Şi, cum e normal, ne dorim să fim aproape de mare. (...) Cred că este de interes pentru harghiteni pentru că este ceva diferit de modul nostru de viaţă şi de ceea ce suntem noi obişnuiţi. Machetele sunt absolut impresionante, scot la iveală latura ludică a tehnicii, iar picturile sunt realizate de oameni care chiar ştiu ce pictează, se simte viaţa, chiar şi valurile care lovesc navele sau ţărmurile', a declarat Bedo Melinda, pentru AGERPRES.



Şi vizitatorii au fost impresionaţi, considerând că ideea este una 'foarte bună şi interesantă'.



Expoziţia 'Marea în culori', organizată în colaborare cu Muzeul Marinei Române din Constanţa, reprezintă debutul unui program de activităţi, desfăşurate de către marinarii militari în judeţul Harghita, în colaborare cu Prefectura Judeţului Harghita, Primăria Municipiului Miercurea Ciuc şi alte instituţii publice şi private.



În zilele următoare, marinarii îi invită pe copiii din Miercurea Ciuc la un spectacol susţinut de actorii Teatrului pentru Copii 'Arlechino' din Braşov, iar pe adulţi la un concert de fanfară prezentat de Muzica Militară a Forţelor Navale. De asemenea, vor fi depuse coroane de flori la monumentul Siculicidium, ridicat în cinstea secuilor ucişi în localitatea Siculeni de trupele austriece şi la monumentul ostaşilor căzuţi în Primul Război Mondial de la Miercurea Ciuc, iar la Gheorgheni militarii se vor întâlni cu elevii Liceului Sfântu Nicolae, pentru a-i convinge să urmeze o carieră miliară. AGERPRES / (A-AS-autor: Gina Ştefan, editor: Marius Frăţilă)